b'\n_START_ARTICLE_\nMilton (Ontario)\n_START_SECTION_\nHistoria\n_START_PARAGRAPH_\nEnnen eurooppalaisten tuloa alueella asui algonkin-intiaaneihin kuuluvia mississaugoja. Brittil\xc3\xa4iset ostivat maa-alueita intiaaneilta vuonna 1806, mik\xc3\xa4 mahdollisti sen asuttamisen. Alueen l\xc3\xa4pi Torontosta Londoniin rakennettu York Road (nykyinen Hiway 5) avasi Toronton l\xc3\xa4nsipuoliset seudun laajemmalle asutukselle. Vuonna 1817 Haltonin piirikunnan asukasluku oli jo 668 henke\xc3\xa4. Monet alueen ensimm\xc3\xa4iset kyl\xc3\xa4t perustettiin pienten paikallisten valssimyllyjen ymp\xc3\xa4rille. Monet n\xc3\xa4ist\xc3\xa4 pienist\xc3\xa4 kylist\xc3\xa4 autioituivat vuosia my\xc3\xb6hemmin poikkeuksena vain Milton._NEWLINE_Newcastlesta kotoisin olleet Jasper ja Sarah Martin hankkivat vuonna 1821 omistukseensa Miltonin l\xc3\xa4pi laskevan Sixteen Mile Creek -joen ja sit\xc3\xa4 ymp\xc3\xa4r\xc3\xb6iv\xc3\xa4t alueet. He rakensivat joelle vesimyllyn, jonka palveluita he tarjosivat alueen muille viljelij\xc3\xb6ille. Vuosien saatossa Martinit laajensivat liiketoimintaansa sahatoimintaan, potaskan valmistukseen ja avasivat pienen kaupan. Vuoteen 1830 menness\xc3\xa4 useimmat alueen asukkaat tunsivat perheen liiketoiminnan heid\xc3\xa4n nimens\xc3\xa4 perusteella ja asuinaluetta kutsuttiinkin aluksi nimell\xc3\xa4 Martin\xe2\x80\x99s Mills. Vuonna 1837 kyl\xc3\xa4n nimi muutettiin nykyiseen muotoonsa, Milton. Nimeksi ehdotettiin ensin Mill Town, mutta lopulta p\xc3\xa4\xc3\xa4dyttiin nykyiseen muotoon, joka annettiin kuuluisan runoilija John Miltonin kunniaksi._NEWLINE_Sahatoiminta oli noussut Miltonin suurimmaksi ty\xc3\xb6llist\xc3\xa4j\xc3\xa4ksi 1850-luvun alussa ohi valssimyllyjen. Vuonna 1850 alueella oli jo yhdeks\xc3\xa4ntoista sahaa, mutta vain kolme mylly\xc3\xa4. Vuonna 1857 Miltonista tehtiin Haltonin piirikunnan keskus, ja se sai samalla kaupunkioikeudet (town), mink\xc3\xa4 seurauksena kaupungin v\xc3\xa4kiluku kasvoi voimakkaasti seuraavina vuosina. Vuonna 1877 kaupungin v\xc3\xa4kiluku oli jo 1\xc2\xa0400 asukasta. Samana vuonna Hamilton and North-Western Railway rakensi ensimm\xc3\xa4isen rautatieyhteyden Miltoniin ja toisen yhteyden vain kaksi vuotta my\xc3\xb6hemmin Credit Valley Railway. Vuonna 1887 valmistui kaupungin ensimm\xc3\xa4inen vesijohtoverkosto, joka sai alkunsa Niagaran harjanteella sijaitsevista l\xc3\xa4hteist\xc3\xa4. Joitakin vuosia t\xc3\xa4m\xc3\xa4n j\xc3\xa4lkeen kaupunkiin perustettiin asukkaiden yhteisyrityksen\xc3\xa4 vesivoimalaitos tuottamaan s\xc3\xa4hk\xc3\xb6voimaa. Piirikunta osti voimalaitoksen vuonna 1908, ja 1913 se liitettiin osaksi Ontario Hydro-Power Commissionia (nykyinen Ontario Hydro). N\xc3\xa4ist\xc3\xa4 teknisist\xc3\xa4 innovaatioista johtuen kaupunkiin perustettiin useita uusia teollisuusyrityksi\xc3\xa4, joista todenn\xc3\xa4k\xc3\xb6isesti kuuluisin on P. L. Robertsonin kehitt\xc3\xa4mi\xc3\xa4 Robertson (neli\xc3\xb6) ruuveja valmistava tehdas._NEWLINE_Nykyisin turismi ja erityisesti Niagaran harjanteen alue on suosittua historiallista ja ekoturismialuetta.'